
Koosolek toimus 11.03.2015 kell 18.00 – 20.00 Kuusalu Keskkooli lugemissaalis

Osalesid: Anu Kirsman (Kuusalu valla esindaja), Heleri Śelemba (õpetajate esindaja), Heleri Paiste (lastevanemate esindaja), Margus Soom (lastevanemate esindaja), Ingrit Keerma (õpetajate esindaja), Piret Kamber (lastevanemate esindaja), Meelis Skeber (õpilaste esindaja),  Maria Antons-Valner (lastevanemate esindaja), Heli Ainjärv (lastevanemate esindaja), Heigo Vija (lastevanemate esindaja), Vello Sats (direktor), Aili Kontus (õppealajuhataja).
Kutsutud: Astrid Rõuk, Elle Halliksaar, Katrin Kirsila
Vabakuulajatena esimest ja teist päevakorra punkti kuulama tulnud: Tarmo Lepik ja Helena Aug


PÄEVAKORD

1. Tugisüsteemist Kuusalu Keskkoolis ja tugispetsialistide teenuste kasutamisest koolis
2. Lapsevanema ettepanek korraldada õpilaste hulgas rahuloluküsitlus aineõpetajate töö hindamiseks. (Anu Kirsman)
3. Ülevaade hoolekogude töökorra arengutest (Anu Kirsman)
4. Jooksvad küsimused, sh kergliikluse tunneli kiri Maanteeametile

Koosoleku  juhataja: Piret Kamber
Protokollija:  Maria Antons-Valner



1. Tugisüsteemist Kuusalu Keskkoolis ja tugispetsialistide teenuste kasutamisest koolis. 
Ülevaate andsid Katrin Kirsila, Elle Halliksaar ja Astrid Rõuk.
Lisatud ettekanne statistiliste arvude ja oluliste märksõnadega.
Katrin Kirsila tänas tähelepanu ja võimaluse eest oma tööd tutvustada. Ta on koolis HEV koordinaator ja töötab sellel kohal Kuusalu Keskkoolis neljandat aastat. Tugisüsteemile, peale koordinaatori olemasolu riigi poolt muid nõudeid ei ole, iga omavalitsus lahendab asja omal viisil. Katrin on kaua koolis olnud, näeb, mida võiks muuta ja teisiti teha. Õpiabi poolest näeb ta, et see töö aina suureneb, sest erivajadusega lapsi tuleb järjest juurde. Sel aastal on 24 last õpiabis, logopeedi abi vajavad 61 õigekirja ning osaliselt ka keskendumishäirete osas, 6 last saavad häälikuseade abi ja on ka 1 kogelemisprobleemiga laps. Väikeklassis on lapsi 9 +1, koolis on 1 tugiisik. Logopeedi ametikohta on koolile kindlasti vaja. Logopeedi töö koosneb õpilaste arengu jälgimisest, individuaalse arengu kaartide avamisest ja täitmisest, osalemisest arenguvestlustel + koostööst lapsevanemaga, suunamisest täiendavale nõustamisele (eriarst, nõustamiskeskus jne). Individuaalse arengu kaarte täidetakse sellest aastast elektrooniliselt, mis tõhustab oluliselt tööd. Katrin Kirsila poolt välja toodud kitsaskohad: tugispetsialistid on ülekoormatud, abi vajavate laste arv on suur, piirnorm on 40-50,  temal on 55-60 last. Kiiu lasteaias puudub logopeed. Koordineerimine on mahukas töö ja vajab kompetentsi ja tunnivaba ressurssi (ka aineõpetajatelt).  Individuaalse õppekava koostamise osas on veel arenguruumi, oleks vaja rohkem eripedagoogi kompetentsi, sest neid saaks kasutada koolitöös väga laialdaselt. Praegu kasutatakse Rajaleidja spetsialistide abi, kes tulevad üheks või kaheks päevaks kohale ja tegelevad siis järjest abi vajavate lastega. Üheks kitsaskohaks on ka see, et vallas puudub eraldi lastekaitsetöötaja, kelle abil lihtsamini sotsiaalsetesse probleemidesse süveneda. 
Astrid Rõuk, kooli psühholoog, tõi välja oma töö kolm suuremat valdkonda. Esiteks käib tal HEV koordinaatoriga koostöös laste vaatlemine, koolisisesed uuringud, jälgimine, eripära selgitamine koolis ja õpilaskodus, nõustamiskomisjonis esindamine, lastevanemate koosolekutel esinemine, koolieelikute nõustamine koostöös lasteaiaga, soovituste andmine vanematele, kuhu pöörduda (väikeklass, ajapikendus jne) Teine suur osa on käitumisprobleemide lahendamine. Praegu puudub korralik ülevaade käitumistugikava olemusest. Selliseid lapsi, kes vajavad pikalt käitumistugikava, pole õnneks palju. Hetkel on Kuusalu Keskkoolis 8 sellist õpilast. Vajalikud on kokkulepped lapse, vanema, eriarsti, õpetajate ja õpilaskoduga. Psühholoogi korraldada on ka suhtlemisrühmad jne. koostöös teiste tugispetsialistidega. Kolmas valdkond on töö koolieelikutega. Nendega on hea juba varakult tutvuda, käia vanemate koosolekutel, tutvustada võimalusi, suhelda lasteaedadega. Osad vanemad soovivad juba varem küsimusi esitada, kooli võimalustega tutvuda. Sel aastal oleme teinud koostööd Innove ja haridusministeeriumiga – psüühiliste protsesside arengutaseme mõõtmiseks puudub töövahend, nüüd on meie kool pilootprojektis sellise tööriista väljatöötamiseks. Püüame osaleda ka koolikiusamise vastastes programmides, hetkel oleme nende puhul ootejärjekorras. 
Elle Halliksaar, sotsiaalpedagoog – on töötanud 30 aastat Kuusalu Keskkoolis, kaheksandat aastat sotsiaalpedagoogi ametikohal. Toetab igapäevaselt lapsi. Tema poole pöörduvad nii õpetajad kui ka õpilased. Koolikohustuse täitmine on tema vastutada, ta jälgib puudumisi ja seda, et kedagi ei ohustaks väljalangemine. Viimastel aastatel ei ole peale ühe noormehe väljalangemisi olnud. Tema läks tööle, sest lõi noorelt pere. Töö valdkondadeks on ka käitumisprobleemid, konfliktide kiire lahendamine, töörahu tagamine. Sotsiaalpedagoog kutsutakse välja, kui keegi segab tunni läbiviimist. Segajail on võimalus sotsiaalpedagoogi kabinetis tunnitöö ära teha. Koostöö sujumine kooli ja kodu vahel on Elle Halliksaare sõnul ülimalt oluline. Sotsiaalse tõrjutusega on tavaliselt nii, et õpetajad märkavad ja sotsiaalpedagoog püüab last uuesti klassiga suhtlema saada. Selle õnnestumine sõltub suures osas loomulikult õpilase enda huvist. Koolikiusamise probleeme lahendab sotsiaalpedagoog koostöös psühholoogiga. Oluline on ka koostöö politseiga, koordineerimine. Narkoennetustöö – igal aastal on käinud narkokoerad koolis. Peamised kitsaskohad: lastevanemate kontaktandmed e-koolis on  vananenud või puuduvad üldse. Lastel on ka suur  ülekoormus – liiga palju trenne ja ringe. Mõni laps käib lausa kuues ringis. Kui siis ring on veel kaks korda nädalas, jääb igasse koolipäeva juba kaks ringi, mida on selgelt liiga palju.
Heli Ainjärv – millal narkokoerad välja kutsutakse? 
Elle Halliksaar: profülaktika mõttes. Nüüd on neid välja kutsuda juba keerulisem. Niisama ei tulda, peab olema kindel fakt ja alles siis tullakse või teise variandina tuleb politsei oma töövahendit demonstreerima. Sel aastal ei ole koerad veel käinud.  
Helena Aug: kas koerad saadetakse ka spordikeskusse? 
Elle Halliksaar: ei, seni pole nad seal käinud, panen selle mõtte kirja. Õpilaskodus ja garderoobis on käidud. Aprillis tuleb sõltuvusainete loeng. 
Anu Kirsman: Nüüd on selline võimalus, et kui keegi vahele jääb, siis pool aastat tehakse temaga vallas tööd ja kui ta on tubli, ise püüab end parandada ja pistelistes kontrollides enam midagi ei tuvastata, siis märki talle külge ei jää. See on pilootprojekt, millele meie vald on alla kirjutanud. 
Heli Ainjärv: Kas on numbrit, kuhu anonüümselt teatada, et olen näinud. Lapsed ei julge ju muidu teatada. 
Heigo Vija: Ka vanemad vajavad infot, kuidas lapse puhul tunnuseid ära tunda. Vajame materjali ja pidevaid koolitusi. Ühekordsest loengust ei piisa. Ka siis, kui asi on vaikne ja hea,  oleks ikkagi vaja teavitustööd teha. 
Ingrit Keerma: „Sõnumitoojale“ võiks ettepaneku teha, et sellekohaseid artikleid avaldada. 
Astrid Rõuk: meil on pigem arvutisõltlased. Siinkohal jäävad meie käed lühikeseks, vajame kodust selgitustööd. Piret Kamber: Kui suur osa ajast läheb lapsevanematega suhtlemisele, nõustamisele?
Astrid Rõuk: Üsna suur osa, kohtuma peab mitmed korrad, alla tunni kohtumine ei kesta. 
Piret Kamber: kes teie poole tavaliselt pöördub? 
Astrid Rõuk: See on väga erinev. Vahel õpetaja või lapsevanem, vahel ka laps ise. Märkan ka neid lapsi, kes pea iga päev õe kabinetis käivad ja hakkan siis asja uurima. 
Piret Kamber: Kuidas te oma prioriteedid paika seate, kui tööd on niivõrd palju? 
Elle Halliksaar: Tunde järgi. 
Ingrit Keerma: õpetajad aitavad ka kaasa. Kõik nõustuvad. 
Astrid Rõuk- kriisi puhul võetakse kõik jõud kokku, muul juhul võetakse asju järjekorras, vahel ootavad lapsed ka näiteks sotsiaalpedagoogi ukse taga järjekorras. 
Katrin Kirsila: kui vanematega on esmane kontakt juba loodud, siis saab ka meili teel edasi suhelda. Kui vanemad käivad vestlustel eraldi, siis töömaht suureneb, sest ühte juttu räägid kaks korda. Rajaleidja aitab, aga see võtab aega ja nende keskused on ka täis. 
Meelis Skeber: kui on suvevaheaeg – kas ka siis on nõustamist või jääb tugiteenus seniks soiku? 
Katrin Kirsila: on olnud selliseid olukordi, kus ka suvel saame kokku, sest olen koolile lähedal. Näiteks tuleb laps välismaalt vms. Need on pigem siiski üksikjuhtumid. 
Piret Kamber: kuidas te puudega laste vanemaid toetate, informeerite? 
Katrin Kirsila: Haridusministeerium üritas ära jagada HEV 1, HEV 2 jne, aga need asjad on hetkel toored. Diagnooside puhul püüame teha kohe ennetavad ettepanekud, uurime ise, kaugel asjad on. Nõustamiskomisjoni soovitame, kui näeme tõsiseid probleeme. Vanemad on sageli väga koostööaltid, toovad nõustajaid ise kooli. Emajõe kool tegeleb näiteks pimedate lastega,  jagab sellekohast nõustamist. 
Ingrit Keerma: käitumishäired on selles osas raskemad, et vanem ei taha infot anda ja lapsele diagnoosi saada.  Nii on koostööd raskem teha. 
Piret Kamber: millistel puhkudel kasutatakse koduõpet? 
Vello Sats: kaheksandas klassis on üks õpilane koduõppel lapsevanema soovil, tervise pärast pole praegu ühtegi. Piret Kamber: millised võimalused on tugiisiku kaasamiseks? 
Katrin Kirsila: viimases valla ümarlauas oli see teema üleval. 
Anu Kirsman: Omavalitsus maksab tugiisiku palga. Kui lapsel on see rehabilitatsiooniplaanis kirjas, siis ta tugiisiku ka saab. Lihtsalt lapsevanema soovil seda ei tehta. 
Vello Sats: vallale kiitus, et meil on esimeses klassis abiõpetajad.  Sellest on tohutult palju abi. 
Anu Kirsman: Kolga kool sai tugiisiku ka erandkorras ilma vastava dokumendi olemasoluta, aga see oli tingitud vajadusest kiiresti reageerida, et saavutada klassis jälle töörahu. Tegelikult laheneski olukord kiiresti ja tugiisik muutus sisuliselt terve klassi abiõpetajaks.
Heigo Vija: kas oleks vaja seda telefoninumbrit laiali jagada, kuhu saab infot anda? 
Kõik ühiselt: Jaa. 

Otsus: jätkata tugisüsteemide teemaga järgmisel hoolekogu koosolekul.
Elle Hallikssaar ja Katrin Kirsila lahkusid koosolekult peale esimese teema sulgemist.

2. Lapsevanema ettepanek korraldada õpilaste hulgas rahuloluküsitlus aineõpetajate töö hindamiseks. Anu Kirsman: Sain sellise ettepaneku, küsitluse võiks teha veebis, täitjateks õpilased.  Küsimused, mida küsida, võivad olla näiteks: kas õpetaja on sõbralik, kas kodutööde maht on paras, kas hindamine on õiglane jne.
Toimus arutelu kas, kes ja miks küsitlust läbi viia. 
Heli Ainjärvel on pädevus selliste küsitluste läbiviimiseks. Analüüsi ja kokkuvõtte teeks samuti Heli ning annaks ülevaate saadud tulemustest.  
Otsus: Anu uurib veelkord teema tõstatanud lapsevanemate soove ja vajadusi ning me jätkame oma tööd nendest lähtuvalt.
Lahkusid Astrid Rõuk, Helena Aug ja Tarmo Lepik. 

3. Ülevaade hoolekogude töökorra arengutest
Anu Kirsman:  Hoolekogu töökorra teema sai täna läbi võetud. Kõik meie hoolekogu ettepanekud võeti arvesse. Vallavalitsus kinnitab dokumendi aprilli alguseks, kui volikogu kaks viimast töökorda enne kehtetuks kuulutab.  

4. Kergliikluse tunneli teemaline kiri Maanteeametile. Kirja draft on valmis ja kõigile hoolekogu liikmetele üle vaatamiseks saadetud. Vello on Madis Praksiga suhelnud, kes lubas teha ka pildid, mida kirjale kaasa saab panna. Edastame kirja Maanteeameti üldmeilile info@mnt.ee,  koopiad lähevad valla üldmeilile ja kooli üldmeilile. Hoolekogu poolseks esindajaks jääb Heigo Vija. 

Otsus: Piret teeb kirjale mõned muudatused, lisab piltmaterjali ja 12.03.15 saadame kirja välja.

Hoolekogu järgmine koosolek toimub 08.04.2015 Kuusalu Keskkooli lugemissaalis



